CCCXLIII.  Ad Stephanum Aeduensem episcopum.--Al. abbatem Vizeliacensem instituit.   (Anno 1131-1139, Jan. 27.) [MANSI,  Concil.,  XXI, 402.]
INNOCENTIUS episcopus, servus servorum Dei, venerabili fratri STEPHANO Aeduensi episcopo, salutem et apostolicam benedictionem.
Quemadmodum tua novit fraternitas, Vizeliacense monasterium, pro pastoris absentia tam in temporalibus quam in spiritualibus maximum sustinuit detrimentum. Ne igitur ipsum monasterium propter hoc diutius fatigetur, dilectum filium nostrum Al., subpriorem Cluniacensem, ejusdem loci monachis in abbatem dedimus. Ideo fraternitati tuae mandamus, quatenus ei vice nostra manum benedictionis imponas. Datum VI Kal. Februarii.